TEAM พาเที่ยวดอยประจำ
ข้อมูลอย่างหนึ่งที่นักลงทุนควรเรียนรู้ก่อนเริ่มเคาะขวาซื้อหุ้นก็คือ ตัวคุณเป็นนักลงทุนสไตล์ไหน?
25 พ.ย. 2560

ตีแผ่บจ.ดัง
คุณเอกภพ จากตลิ่งชัน กรุงเทพฯ พูดถึงการเคลื่อนไหวอย่างหวือหวาของหุ้นขนาดเล็กในช่วงนี้ ทำให้บรรยากาศการลงทุนในตลาด mai เต็มไปด้วยความคึกคัก ในขณะเดียวกันก็ทำให้นักลงทุนบางรายที่ไม่ทันเกม (ก๊วนของผม) ติดหุ้นราคาสูงกันเยอะแยะไปหมด แต่พวกผมก็ยังไม่เข็ดกับเรื่องที่เกิดขึ้น และกำลังจับตาหุ้น TEAM หรือ บริษัท ทีมพรีซิชั่น จำกัด (มหาชน) น่าจะเป็นทีเด็ดของการเล่นเที่ยวนี้ จึงอยากให้อาจารย์ช่วยแสดงความเห็นด้วยครับ
 
ข้อมูลอย่างหนึ่งที่นักลงทุนควรเรียนรู้ก่อนเริ่มเคาะขวาซื้อหุ้นก็คือ ตัวคุณเป็นนักลงทุนสไตล์ไหน?
หากเป็นนักลงทุนสายบู๊สะบั้นหั่นแหลก ก็ดูแค่การตั้ง bid กับ offer ในแต่ละวันเท่านั้นก็พอ และต้องบังคับตัวเองทำ cut loss ให้ได้ ซึ่งเป็นการป้องกันความเสียหายไม่ให้ขยายวงกว้าง และถือเป็นหลักปฏิบัติที่นักลงทุนสายนี้สืบทอดกันมาจากรุ่นสู่รุ่นนะครับ
หากเป็นนักลงทุนสายบุ๋น มีความละเอียดรอบคอบเป็นที่ตั้ง ก็ควรดูปัจจัยพื้นฐานของบริษัทแข็งแกร่งเพียงใด และต้องให้ความสำคัญกับความสามารถในการทำกำไร เพราะจะเป็นแรงผลักดันให้หุ้นไต่ระดับสูงขึ้น หลังแวลูของกิจการเพิ่มขึ้นอย่างมีนัยสำคัญ
ถึงกระนั้นอาจารย์ก็ยังอยากให้นักเล่นมองที่เรื่องปัจจัยพื้นฐานเป็นที่ตั้งก่อนอยู่ดี เพราะอย่างน้อยก็เป็นการทำให้นักลงทุนไม่สวมวิญญาณนักพนันมากเกินไป!
เหมือนกับกรณีหุ้น TEAM หรือ บริษัท ทีมพรีซิชั่น จำกัด (มหาชน) ทะยานขึ้นอย่างร้อนแรงแบบไม่รู้สาเหตุ ก็จำเป็นต้องรู้ไว้นิดหนึ่งว่า การขึ้นเที่ยวนี้มาจากปัจจัยพื้นฐานมากน้อยเพียงใด? และตัวบริษัทดำเนินธุรกิจอะไร? ธุรกิจยังไปได้ดีไหม? ล้วนเป็นสิ่งที่อาจารย์อยากพูดถึงมากกว่าประเด็นอื่นครับ
เมื่อเจาะลึกลงไปยังธุรกิจของ TEAM พบว่า เป็นบริษัทพัฒนา ออกแบบ ผลิต ประกอบวงจรอิเล็กทรอนิกส์ (PCBA) และผลิตภัณฑ์อิเล็กทรอนิกส์สำเร็จรูป โดยให้บริการกับลูกค้าที่ผลิตผลิตภัณฑ์หลากหลายประเภท เช่น อุตสาหกรรมการแพทย์ สินค้าอุตสาหกรรมและพาณิชยกรรม อุปกรณ์เครือข่ายการสื่อสารไร้สายต่างๆ อุตสาหกรรมยานยนต์ อุตสาหกรรมโทรคมนาคม และสินค้าอุปโภคและบริโภค ซึ่งดูผ่านๆ น่าจะเป็นบริษัทที่ดีแห่งหนึ่ง
น่าเสียดายที่งบการเงินที่แสดงประกอบมานี้บอกให้รู้ว่า ธุรกิจไม่ไปได้ดีเหมือนกับที่หวัง จึงไม่ใช่หุ้นลงทุนระยะยาว

เมื่ออาจารย์ได้ข้อสรุปออกไปในโทนลบ การเข้าลงทุนในหุ้น TEAM น่าจะเป็นการเล่นสั้นๆ ส่วนจะเป็นทีเด็ดหรือไม่ ขึ้นอยู่กับตัวนักลงทุน “เข้าก่อน ออกก่อน” ได้หรือเปล่า? ในทางกลับกันหาก “เข้าทีหลัง ออกทีหลัง” ก็อาจได้คำตอบเป็นอีกแบบหนึ่งนะครับ
งานนี้อยู่ที่ตัวผู้เล่นเป็นหลัก ไม่ได้อยู่ที่ตัวอาจารย์!
…

กราฟประกอบคอลัมน์ : Aspen, ราคาปิด ณ วันที่ 24 พ.ย.60